**AUDİTİN  PLANLAŞDIRILMASI**

**I. Giriş**

1.1. Bu standart "Auditor xidməti haqqında" Azərbaycan Respublikasının Qanununa və "Auditin planlaşdırılması" (Audit planning) Beynəlxalq Audit standartına uyğun olaraq hazırlanmışdır.

1.2. Standartın məqsədi - təsərrüfat subyektinin mühasibat (maliyyə) hesabatının auditi planlaşdırılarkən auditor təşkilatları və ya sərbəst auditorlar (bundan sonra "auditor" adlandırılacaq) tərəfindən tətbiq edilən normaların müəyyən olunmasıdır.

1.3. Standartın vəzifələri aşağıdakılardır:

a) auditin planlaşdırılmasının ilkin mərhələsinin müəyyən edilməsi;

b) auditin ümumi planının və proqramının hazırlanması prinsiplərinin müəyyən edilməsi;

v) auditin ümumi planının və proqramının hazırlanması və tərtib olunması qaydasının müəyyən edilməsi.

1.4. Standartın tələbləri rəsmi auditor rəyinin hazırlanması nəzərdə tutulan auditin keçirilməsində bütün auditorlar üçün məcburi, auditor rəyinin hazırlanması tələb olunmayan könüllü auditdə, habelə digər auditor xidmətlərinin göstərilməsində isə tövsiyə xarakteri daşıyır. Konkret tapşırığın yerinə yetirilməsində bu standartın məcburi tələblərindən yayınma hallarında auditor bunu öz işçi sənədlərində, habelə auditi və ya digər auditor xidmətlərini sifariş edən təsərrüfat subyektinin rəhbərliyinə təqdim etdiyi rəsmi hesabatda məcburi qaydada qeyd etməlidir,

**II. Auditin planlaşdırılmasının təyinatı və prinsipləri**

2.1. Auditor auditin keçirilməsi haqqında təsərrüfat subyekti ilə müqavilə bağladıqdan sonra auditi planlaşdırmalıdır.

2.2. Planlaşdırma - auditin həcmi, planlaşdırılan işlərin növləri və onların icra müddəti göstərilməklə auditin ümumi planının, habelə təsərrüfat subyektinin mühasibat (maliyyə) hesabatı haqqında rəyin hazırlanması üçün zəruri olan auditor proseduralarının həcmini, növlərini və ardıcıllığını müəyyən edən audit proqramının işlənib hazırlanmasından ibarətdir.

2.3. Auditor auditin planlaşdırılmasını auditin ümumi prinsiplərinə, habelə aşağıdakı xüsusi prinsiplərə uyğun olaraq aparmalıdır;

a)  planlaşdırmanın kompleksliyi;

b) planlaşdırmanın fasiləsizliyi;

v)  planlaşdırmanın optimallığı.

2.4. Auditin planlaşdırılmasının kompleksliyi prinsipi ilkin planlaşdırmadan tutmuş auditin ümumi planının və proqramının tərtibinə qədər planlaşdırmanın bütün mərhələlərinin qarşılıqlı uyğunluğunun təmin olunmasını nəzərdə tutur.

2.5. Auditin planlaşdırılmasının fasiləsizlik prinsipi auditorlar qrupuna əlaqəli tapşırıqların verilməsində və planlaşdırmanın mərhələlərinin müddətlər və təsərrüfat subyektləri üzrə əlaqələndirilməsində ifadə edilir. Auditin dövrü planlaşdırılarkən həmin dövr ərzində auditor təsərrüfat subyektinin maliyyə-təsərrüfat fəaliyyətində dəyişiklikləri və aralıq auditor yoxlamalarının nəticələrini nəzərə almaqla auditin keçirilməsi planında və proqramında vaxtında düzəliş etməlidir.

2.6. Auditin planlaşdırılmasının optimallıq prinsipi ondan ibarətdir ki, planlaşdırılma prosesində auditor auditin ümumi planının və proqramının optimal variantının auditorun özünün müəyyən etdiyi meyarlar əsasında seçilməsinin mümkün olması üçün planlaşdırmanın variantlığını təmin etməlidir.

2.7. Auditor auditin planlaşdırılmasında aşağıdakı əsas mərhələləri ayırmalıdır:

a) auditin ilkin planlaşdırılması;

b)    auditin ümumi planının hazırlanması və tərtib edilməsi;

v)    auditin proqramının hazırlanması və tərtib edilməsi.

**III. Auditin ilkin planlaşdırılmasının məzmunu**

3.1. Auditin səmərəli planlaşdırılması üçün məktub-öhdəlik yazılana və auditin keçirilməsi haqqında müqavilə bağlanılana qədər auditor auditin keçirilməsi ilə əlaqədar əsas təşkilati məsələləri təsərrüfat subyektinin rəhbərliyi ilə razılaşdırmalıdır;

3.2. İlkin planlaşdırma mərhələsində auditor təsərrüfat subyektinin maliyyə təsərrüfat fəaliyyəti ilə tanış olmalı və aşağıdakılar haqqında informasiyaya malik olmalıdır:

3.2.1. Təsərrüfat subyektinin maliyyə-təsərrüfat fəaliyyətinə təsir göstərən, bütövlükdə ölkədə (regionda) iqtisadi vəziyyəti və onun sahə xüsusiyyətlərini əks etdirən xarici amillər;

3.2.2. Təsərrüfat subyektinin maliyyə-təsərrüfat fəaliyyətinə təsir göstərən, onun fərdi xüsusiyyətləri ilə əlaqədar olan daxili amildir.

Auditor həmçinin aşağıdakılarla tanış olmalıdır

a) təsərrüfat subyektinin təşkilati hüquqi forması və idarəetmə strukturu ilə;

b)    istehsal fəaliyyətinin növləri və buraxılan məhsulun (göstərilən iş və xidmətin) çeşidi ilə;

v) kapitalın strukturu və səhmlərin məzənnəsi ilə (təsərrüfat subyektinin səhmlərinin qiyməti təyin edilməli olduğu halda);

q)    məhsul istehsalının texnoloji xüsusiyyətləri ilə;

ğ) rentabelliyin səviyyəsi ilə;

d)    təsərrüfat subyektinin əsas alıcıları və malgöndərənləri ilə;

e) müəssisənin sərəncamında qalan mənfəətin bölüşdürülməsi qaydası ilə;

 ə) törəmə və tabeli müəssisələrin mövcudluğu ilə;

j) təsərrüfat subyektinin təşkil etdiyi daxili nəzarət sistemi ilə;

z) işçi heyətinin əməyinin ödənilməsinin formalaşdırılması prinsipləri ilə;

3.3. Auditor üçün təsərrüfat subyekti haqqında informasiya alınmasının mənbəyi aşağıdakılar olmalıdır:

a)    təsərrüfat subyektinin dövlət qeydiyyatı haqqında sənədlər;

b)    təsərrüfat subyektinin direktorlar Şurasının iclaslarının, səhmdarların yığıncaqlarının, yaxud başqa müvafiq idarəetmə orqanlarının protokolları;

v)    təsərrüfat subyektinin uçot siyasətini reqlamentləşdirən və onda dəyişikliklər edən sənədlər, ilkin uçot sənədləri və registrləri;

q)    mühasibat hesabatları və uçot siyasətini açıqlayan digər arayışlar;

ğ) statistika hesabatları;

d)    təsərrüfat subyektinin fəaliyyətinin planlaşdırılması sənədləri (planlar, smetalar, layihələr, ştat cədvəlləri, əmək haqqı sistemini formalaşdıran digər sənədlər);

e) təsərrüfat subyektinin kontraktları, müqavilələri, sazişləri;

ə) daxili auditorların və məsləhətçilərin hesabatları;

j) müəssisədaxili təlimatlar;

z) mühasibat uçotu üzrə normativ hüquqi aktlar;

i) vergi və digər dövlət orqanlarının yoxlama materialları;

ı) məhkəmələrin qərarları;

y) təsərrüfat subyektinin istehsalı və təşkilat strukturunu reqlamentləşdirən sənədlər, onun filiallarının və törəmə müəssisələrin siyahısı;

k) təsərrüfat subyektinin rəhbərliyi və əməkdaşları ilə aparılmış sorğulardan alınan məlumatlar;

g) təsərrüfat subyekti, onun əsas sahələri, anbarları nəzərdən keçirilərkən alınan informasiyalar;

3.4. Auditor ilkin planlaşdırma mərhələsində auditin keçirilməsi imkanını qiymətləndirməlidir. Əgər auditor auditin keçirilməsini mümkün hesab edirsə, onda o, auditin keçirilməsi üçün qrupunun tərkibini formalaşdırır və təsərrüfat subyekti ilə müqavilə bağlayır.

3.5. Auditor qrupuna daxil olan mütəxəssislərin tərkibi planlaşdırılarkən aşağıdakılar nəzarət alınmalıdır;

a)    auditin hazırlıq, əsas və yekun mərhələlərinin hər biri üçün nəzərdə tutulan iş vaxtı;

b)    qrupun tərkibi;

v)    qrupun üzvlərinin vəzifələri;

q)    qrupun üzvlərinin ixtisas səviyyəsi.